SREDSTVIMA JAVNOG INFORMIRANJA

 -SVIMA-

Poreč, 26.2.2024.

**Turistička zajednica grada Poreča organizirala besplatnu edukaciju za iznajmljivače**

*Sve što trebate znati o uspješnom iznajmljivanju apartmana, vila, kuća za odmor*

U prepunoj dvorani Udruženja obrtnika u Poreču, ovoga petka održana je besplatna edukacija koju već dugi niz godina Turistička zajednica grada Poreča organizira za svoje iznajmljivače. Edukacija pod nazivom „**Sve što trebate znati o uspješnom iznajmljivanju apartmana, vila, kuća za odmor**“, organizirana je u suradnji sa turističkom agencijom Adriagate.

Zbog ograničenog broja mjesta, prijava je bila obavezna, a da su iznajmljivači spremni pratiti nove trendove u turizmu dokazuje da su sva mjesta popunjena par dana nakon otvaranja prijava.

**Program edukativne radionice je obuhvaćao širok spektar tema vezanih za sve segmente pružanja ugostiteljskih usluga smještaja u domaćinstvu; od najnovijim turističkim trendovima, gdje se oglašavati, kako kreirati cijene i popuste, upravljati recenzijama, popuniti pred i posezonu, kako se prilagoditi potrebama i željama gostiju, brendiranje smještaja i isticanje od konkurencije, poslovanje putem društvenih mreža, portala i turističkih agencija i još mnoge druge zanimljive teme. Iznajmljivači su dobili informacije o najaktualnijim pitanjima vezanim uz zakonske obveze koje moraju izvršiti, te o uvjetima koje objekti moraju ispunjavati.**

**Predavačice ove edukacije su bile** stručnjakinje za turizam, specijalizirane za privatni smještaj, **Petra Bulat** i **Danijela Kuzmić**. **Na kraju edukacije obveznici su mogli postavljati pitanja vezana uz svoje smještajne objekte, a s obzirom na odaziv te aktualne teme, edukacija se pokazala vrlo uspješnom.**

Organizacija edukacija za iznajmljivače višegodišnja je praksa kojom Turistička zajednica grada Poreča nastoji kontinuirano educirati turističke dionike te poticati na praćenje i prilagodbu turističkim trendovima.

**TURISTIČKA ZAJEDNICA**

 **GRADA POREČA**